Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: ítélte; ld. a 60/1992. (XI. 17.) AB határozatot.] Ebből
Paragraph Index: 1441

80. Amint arra a tájékoztató 68. pontja is utalt, számos hazai jogszabályt vagy jogszabály-módosítást eleve csak a csatlakozási szerződés hatálybalépésével egyidejűleg lehet majd hatályba léptetni. Ezért kell felhívni arra a figyelmet, hogy a Jat. 12. §-ának (1) bekezdésében foglalt rendelkezés (amely szerint a jogszabályban meg kell határozni a hatálybalépésének napját) nem akadályozza sem azt, hogy valamely jogszabály hatálybalépéséről másik — azonos szintű — jogszabály rendelkezzen, sem pedig azt, hogy a jogszabály a hatálybalépését másik — ugyancsak azonos szintű — jogszabály hatálybalépéséhez kösse. Az Európai Unióhoz történő csatlakozás közeledtével ezért alkalmazhatóvá válik az a jogszabály-szerkesztési módszer, sőt célszerű alkalmazni azt a módszert, hogy egyes rendelkezések hatálybalépését a csatlakozási szerződést kihirdető törvény hatálybalépéséhez kapcsoljuk (ld. a tájékoztató 37. pontját is). Erre nézve a következő szövegezési minták adhatók: „E törvény/rendelet ... lép hatályba; a ... §-ban foglalt rendelkezés(ek) azonban csak az Európai Unióhoz történő csatlakozásról szóló nemzetközi szerződést kihirdető törvény hatálybalépése napján lép(nek) hatályba.” „E törvény/rendelet az Európai Unióhoz történő csatlakozásról szóló nemzetközi szerződést kihirdető törvény hatálybalépése napján lép hatályba.” VI. ALAKI KÖVETELMÉNYEK Jogharmonizációs ismertetés a törvényjavaslatok indokolásában és a kormány-előterjesztésekben

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes